google/wiki40b huggingface dataset:
IAMX

Albumai

Susidedantis iš tamsaus, erotiško, devintojo dešimtmečio įtakotos elektroninės muzikos, debiutinis albumas, Kiss + Swallow, buvo išleistas 2004-aisiais. Dauguma kūrinių pirmiausia buvo įrašytos taip ir neišleistam Sneaker Pimps albumui, gerbėjų pavadintam SP4. Nelegalios originalių įrašų kopijos vis dar laisvai prieinamos internete. 2008-ųjų birželio 17-ą Kiss + Swallow buvo iš naujo išleistas JAV. Albume buvo ir anksčiau neįtrauktas kūrinys „I-Polaroids“ ir „Kiss And Swallow“ remiksas. Šis leidimas tai pat turėjo kitokį viršelį.
Sekantis IAMX albumas, The Alternative, Europoje buvo išleistas 2006-ųjų balandį (Jungtinėje Karalystėje ir Airijoje – 2007-ųjų lapkritį, o JAV, su Metropolis Records – 2008-ųjų gegužę. JK ir JAV versijos turi šiek tiek skirtingus viršelius nei Europos leidimas, taip pat turi iš naujo įrašytas dainų versijas su Janine Gezang kaip pritariančiuoju vokalu. Juose yra ir slapta dainos Spit It Out instrumentinė smuikų versija. Šis albumas buvo įvertintas kaip „pogrindinė savo žanro klasika“.
Gyvo garso albumas, Live in Warsaw, buvo išleistas 2008-ųjų lapkričio 14-ą. Pasirodymas buvo įrašytas koncerto Pirmajame Lenkijos radijuje metu ir veliau suderintas Berlyne, IAMX3 studijoje.
Trečiasis albumas, Kingdom of Welcome Addiction, buvo išleistas 2009-ųjų gegužės 19-ą, tačiau į internetą nutekėjo jau balandžio 5-ąją. Šis albumas yra emocionalesnis ir lyriškesnis už ankstesnius du darbus, o pats Corneris, su jam būdingu žaismingumu Kingdom Of Welcome Addiction apibūdino kaip „Disnėjus pasaulį, tik su lūpdažiu, cinizmu ir sąmoju“. 2010 metų kovo 19 d. Buvo išleista perdirbta ir remiksuota albuvo versija, pavadinimu Dogmatic Infidel Comedown OK.
2010 m. Balandžio 14 d. IAMX per savo Twitter puslapį pranešė, kad dirba su savo ketvirtuoju albumu, tuo metu vadintu „IAMX4“ . Spalio 19 d. IAMX Facebook profilyje paskelbė, kad „IAMX4“ vadinsis "Volatile Times". Šis albumas turėtų pasirodyti 2011 metų kovo 4 d. Kai kurios dainos primena Chriso Cornerio ankstesnė grupės, Sneaker Pimps, stilių, pripildytą kabareto manierų ir tamsaus elektroninio garso.
Visi albumai buvo atlikti, prodiusuoti, suderinti ir valdyti pačio Corner‘io.

Gyvų pasirodymų nariai

Ankstyvuosiuose IAMX pasirodymuose, nebuvo pastovios sudėties grupės. Juose grodavo Sue Denim ir Dee Plume iš Robots in Disguise, Noel Fielding ir Jualian Barrat iš The Mighty Boosh, James Cook iš Nemo bei Julia Davis.
Nuo 2006-ųjų ant scenos IAMX grupė susidėdavo iš Chriso Cornerio (vokalas, sintezatoriai, gitaros), Dean Rosenweig (gitara ir bosinė gitara), Tom Marsh (būgnai) ir Janine Gezang (sintezatoriai, gitara, bosinė gitara, pritariamasis vokalas).
2010-ųjų pradžioje grupės padėtis pasikeitė. Alberto Álvarez grojo gitara ir bosine gitara, o Jon Harper buvo būgnininkas. Tačiau 2010 metų rugpjūčio 3 d. Jon buvo pakeistas MAX, būgnų mašina.
MacLean klanas

Istorija

Klanas kildinamas iš Gillean (Gille-Eathain na Tuaigh), kuris buvo Fergiuso MacKerko brolis, kildinamas iš karališkosios Lornų giminės. 1263 m. Gillean kovėsi Largso mūšyje (Largs), kurio metu buvo nutrauktas norvegų karaliaus Haakono IV viešpatavimas Hebridų (Hebrides) salose.
Klanas siejamas su Duarto pilimi, MacLean rezidencija. Pilis laikui bėgant sugriuvo, tačiau XX a. pradžioje ją atstatė Sir Fitzroy Donald MacLean, vėliau tapęs klano vadu.
Centrinė federalinė apygarda

Centrinė federalinė apygarda (rus. Центральный федеральный округ) yra viena iš Rusijos federalinių apygardų, įkurta 2000 m. gegužės 13 d. Rusijos prezidento įsakymu. Ji yra centrinėje Rusijos dalyje.
Centrinės federalinės apygardos teritorija apima 3,82 % visos Rusijos teritorijos. Joje gyvena 37 milijonai gyventojų. Tai vienintelė federalinė apygarda, neturinti nė vieno nacionalinio federalinio subjekto.
Dabartinis prezidento atstovas apygardoje yra Aleksandras Beglovas.
Latvijos ledo ritulio lyga

Visi čempionai

2005–2006 –  HK Rīga 2000
2004–2005 –  HK Rīga 2000
2003–2004 –  HK Rīga 2000
2002–2003 –  HK Rīga 2000
2001–2002 –  HK Liepājas Metalurgs
2000–2001 –  HK Rīga 2000
1999–2000 –  HK Liepājas Metalurgs
1998–1999 –  Nik's Brih Riga
1997–1998 –  Nik's Brih Riga
1996–1997 –  Latvijas bērzs
1995–1996 –  Nik's Brih Riga
1994–1995 –  Nik's Brih Riga
1993–1994 –  Hokeja Centrs
1992–1993 –  HK Pardaugava Riga
Dubnicos kronika

Dubnicos kronika – kronika, parašyta lotynų kalba apie 1379 m. Dubnicoje (Vengrija).
Autorius veikiausiai vengras, galbūt Pranciškonų ordino narys. 1345–1355 m. įvykius jis aprašė ir kaip liudininkas.
Dubnicos kronika – kelių kitų kronikų kompiliacija. Pateikta svarbių duomenų apie 1351 m. kunigaikščio Kęstučio derybas su Vengrijos karaliumi Liudviku I Didžiuoju dėl Lietuvos krikšto ir ta proga karaliui Kęstučio duotos priesaikos aprašymas. Cituojami keli lietuvių kalbos žodžiai. Jie iškraipyti, todėl iššifruoti dar nepavyko. Yra dar kelios lakoniškos žinutės iš Lietuvos istorijos.
Variakojiškiai

Aplinkinės gyvenvietės

Šniurkiškiai – 2 kmGražiškiai (Biržai) – 4,3 kmBIRŽAI – 17 km
Simaniai – 3,8 kmGajūnai – 1,8 kmPAPILYS – 9 kmMikališkis (Biržai) – 3 km
Edward Pacewicz

Biografija

Gimė 1888 m. kovo 10 d. Mickūnuose. 1893 m. su tėvais ištremtas į Archangelską, kur 1908 m. baigė karininkų mokyklą. 1909 m. įstojo į Rusijos imperijos kariuomenę, tačiau kitais metais išleistas į rezervą. Pradėjo dirbti hidrografijos institute Sankt Peterburge. 1912 m. dirbo locmanu Alanduose. Prasidėjus I pasauliniam karui išsiųstas į karinį laivyną Kronštate. Po Spalio revoliucijos kovo baltųjų gretose į Lenkiją grįžo 1922 metais ir pradėjo tarnauti kariniame laivyne. 1927 m. išleistas į pensiją, pradėjo plaukioti prekybiniais laivais. Filmavosi filme Pod banderą miłości. 1939 m. liepos 29 d. išplaukė į Pietų Ameriką, tačiau prasidėjus karui kelionę baigė Resifėje ir artimiausiu laivu išvyko į Jungtinę Karalystę, kur prisijungė prie lenkų kariuomenės dalinių. Karo metu vadovavo laivui gabenusiam kanadiečių karius į Jungtinę Karalystę. Nuo 1940 m. spalio vadovavo laivui gabenusiam karius iš Indijos į Egiptą. Po karo grįžo į Lenkiją, mirė 1962 m. birželio 24 d. Gdynioje.
Čeliabinsko sritis

Istorija

Sritis įkurta 1934 m. sausio 17 d. Čeliabinsko tvirtovė pastatyta 1736 m., tačiau daugiau gyventojų srityje ėmė kurtis XIX a., po to kai čia buvo nutiestas geležinkelis.

Geografija

Sritis įsikūrusi Pietų Uralo kalnuose ir Užuralėje. Aukštis iki 1406 m. Klimatas vidutinių platumų, žemyninis. Vidutinė sausio mėnesio temperatūra -16-18 °C, liepos mėnesio +17-20 °C. Per metus vidutiniškai iškrenta 300–500 mm kritulių. Rytinės srities upės priklauso Kamos baseinui (Ufa), pietinės – Uralo baseinui (Uralas), rytinės – Tobolo baseinui (Miasas, Ujus). Gausu ežerų (Uvildai, Turgojakas ir kt.). Vakaruose, kalnų šlaituose auga mišrieji miškai, pietuose plyti miškastepės ir stepės.
Sandraugos žaidynės

Sandraugos žaidynės arba geros valios žaidynės (angl. Commonwealth Games) - tarptautinės, kas ketverius metus vykstančios, sporto žaidynės.
Pirmosios žaidynės buvo vadinamos Britų imperijos žaidynėmis. Jos įvyko įvyko 1930 m. Hamiltone. Šiuo metu varžybose suteikta teisė dalyvauti 71 regionui ar šaliai.
Antanas Banėnas

Antanas Banėnas (1897 m. vasario 15 d. Užunvėžiai, Kurklių valsčius – 1979 m. kovo 11 d. Putnamas, Konektikuto valstija) – Lietuvos karinis veikėjas, pulkininkas, elektrotechnikos inžinierius.

Biografija

Studijavo elektrotechniką Petrogrado politechnikos institute. 1923–1924 m. studijavo Lietuvos universitete Kaune. 1924–1925 m. mokėsi Aukštojoje elektrotechnikos mokykloje (Ėcole Supérieure d‘Electricité) Paryžiuje.
1919 m. birželio 6 d. mobilizuotas į Lietuvos kariuomenę, tarnavo Generalinio štabo Technikos skyriuje. Nuo 1922 m. Generalinio štabo Ryšių skyriaus viršininkas. 1926–1932 m. dėstė Aukštuosiuose karininkų kursuose. 1935 m. pulkininkas. Nuo 1935 m. Karo technikos valdybos Tyrimų komisijos pirmininkas. Vadovavo pirmosios Lietuvoje hidroelektrinės Kurklių valsčiuje statybai.
TSRS okupavus Lietuvą, 1940 m. rugsėjo 11 d. paskirtas Raudonosios armijos 29-ojo šaulių teritorinio korpuso ryšių viršininku. 1940 m. pabaigoje paleistas į atsargą. 1941–1944 m. Ukmergės elektros stoties viršininkas. 1944 m. pasitraukė į Vokietiją, 1949 m. persikėlė į JAV. Dirbo elektrotechnikos tyrinėjimo srityje, projektuotoju architektų bendrovėse.
Bažnyčios ir valstybės atskyrimas

Bažnyčios ir valstybės atskyrimas – frazė aptinkama 1802 metų Tomo Džefersono laiške Danburio baptistams, kuriame jis mini pirmąją Jungtinių Amerikos Valstijų pataisą, kuriančią „atskyrimo sieną” tarp bažnyčios ir valstybės. Tačiau tai tik atspindėjo sąvoką, kurios originalios formos sukūrimas dažnai priskiriamas anglų politikos filosofui Džonui Lokui. Ši frazė pirmąkart buvo cituota JAV Aukščiausiajame teisme 1878 metais, ir tada eilėje bylų prasidėjusių 1947 metais. Todėl politinėse diskusijose padidėjo šio sąvokos populiarumas. 
Sąvoka buvo pritaikyta daugelyje šalių, priklausomai nuo galiojančios teisinės tų šalių struktūros bei vyraujančių pažiūrų būdingo religijos vaidmens visuomenėje atžvilgiu. Panašus laicizmo principas yra pritaikytas Prancūzijoje ir Turkijoje. Tuo tarpu kelios pasaulietinės šalys, tokios kaip Norvegija, išsaugojo konstitucinį oficialios valstybinės religijos pripažinimą.
Bažnyčios ir valstybės atskyrimo sąvoka yra gretinama su kitomis tarptautinėmis socialinėmis ir politinėmis idėjomis, įskaitant sekuliarizaciją (supasaulietinimą), tikėjimo laisvę ir religinį pliuralizmą.
Štabshauptmanas

Štabshauptmanas (vok. Stabshauptmann 'štabo kapitonas') – aukščiausias karininkų specialistų (Offiziere des Militärfachlichen Dienstes; MFD) laipsnis bundesvere. Tokie karininkai gauna ne majoro laipsnį, būdingą rikiuotės karininkams, o štabshauptmano laipsnį ir majoro atlyginimą.

Štabshauptmanai priklauso NATO OF-2 kategorijai (viršutinė dalis).
Štabshauptmanų antpečiuose yra keturios sidabrinės žvaigždės.
Štabshauptmano laipsnis yra labai retas bundesvere. Šis laipsnis buvo specialiai sukurtas karininkams specialistams, kurie iškilo iš puskarininkių specialistų, baigusių specialias apmokymo programas. Jų pareigos artimos angliakalbių šalių kariuomenių vorentams (angl. warrant officer).

Kartais štabshauptmanais tampa ir rikiuotės karininkai, jei jų dalinyje nėra laisvo majoro posto.
Vokietijos kariniame laivyne yra analogiškas štabskapitono leitenanto laipsnis (vok. Stabskapitänleutnant)
Fabijoniškių baseinas

Istorija

2018 m. gruodžio 31 d. baseinas oficialiai atidarytas. Ceremonijoje dalyvavo tuometinis Vilniaus meras Remigijus Šimašius, Lietuvos plaukimo federacijos prezidentas Emilis Vaitkaitis. Baseino operatoriumi paskirtas VŠĮ „Sveikas miestas“.

Techniniai duomenys

Sportinis 25 m ilgio, 8 takų baseinas. Įrengtas sporto klubas, treniruočių salė bei pirčių zona.
Statinio projektuotojai - UAB "Projektų rengimo centras", projekto vadovė - Ana Gurevičienė.
Projekto autoriai - UAB "Tiksli forma" architektai Jokūbas Fišeris, Dovilė Gavėnė, Edvardas Šegžda.
Stanislova Borisienė

Biografija

1944 m. baigė Kauno dramos teatro studiją. 1944–1952 m. Kauno dramos teatro (1949–1959 m. Kauno muzikinis dramos teatras) aktorė, 1950–1952 m. ir direktorė. 1949 m. baigė Kauno universiteto Istorijos ir filologijos fakultetą. 1953–1956 m. Lietuvos radijo komiteto meninių laidų vyr. redaktorė, viršininko pavaduotoja, nuo 1957 m. Lietuvos televizijos ir radijo vyr. režisierė. 
Televizijos filmams ir laidoms parašė literatūrinių scenarijų.
Vincas Mišeika

Vincas Mišeika (1870 m. liepos 20 d. Puodžiūnuose, Pakruojo raj. – 1938 m. rugpjūčio 19 d. Čikagoje) – lietuvių visuomenės veikėjas.

Biografija

1883–1890 m. mokėsi Panevėžio, 1891–1892 m. – Pinsko realinėse mokyklose. 1892–1893 m. studijavo Rygos Politechnikos institute.
Dirbo braižytoju Rusijos kariuomenės braižykloje, Rygos–Oriolo geležinkelyje. Buvo vienas iš aktyviausių studentų, darbininkų draugijų ir Lietuvos socialdemokratų partijos organizatorių Latvijoje. 1896 m. suimtas už politinę veiklą, bet netrukus paleistas. 1898 m. vėl suimtas, metus laikytas Liepojos kalėjime, žiauriai sumuštas, dėl ko neteko sveikatos, bet, neradus įkalčių, leista emigruoti į JAV.
1900 m. atvyko į Vaterburį, 1902 m. – į Čikagą, dvejus metus studijavo Ilinojaus universitete, bet dėl ligos mokslus nutraukė. 1905 m. organizavo Amerikos lietuvių socialistų sąjungos (ALSS) 4 – ą kuopą, kurios nariais tapo daugelis lietuvių išeivių iš Rygos. 1909–1922 m. dirbo ALSS 8 – ojo rajono įkurtoje ir globotoje „Aušros“ mokykloje, organizavo knygyną ir skaityklą. 1914–1932 m. dirbo laikraščio „Naujienos“ redakcijoje, nuo 1932 m. – nekilnojamojo turto prekybos firmoje.
LKL 2008–2009 m. sezonas

LKL 2008-2009 metų sezonas – 16–as lygos sezonas, kuris prasidėjo rugsėjo 27 dieną.
Honiara

Istorija

Honiara salų centru tapo po Antrojo pasaulinio karo, kai administracija buvo perkelta iš Tulagio 1952 m. Karo metu Honiaros apylinkėse buvo įkurtos JAV karinės bazės. Tai paspartino pokario miesto plėtrą. 1978 m. miestas tapo nepriklausomos valstybės sostine.
Dinozaurų renesansas

„Dinozaurų renesansas“ – mokslinių tyrimų laikotarpis, prasidėjęs XX a. 7-ojo dešimtmečio pabaigoje, kuriam būdingas atsinaujinęs mokslininkų ir visuomenės susidomėjimas dinozaurais. Šį susidomėjimą paskatino nauji atradimai ir tyrimai, kurie rodė, kad dinozaurai galėjo būti šiltakraujai gyvūnai, o ne nerangūs šaltakraujai, kaip buvo manoma pirmojoje XX a. pusėje.
Žymiausi naujojo požiūrio į dinozaurus atstovai buvo John Ostrom, kuris teigė, kad paukščiai išsivystė iš Coelurosauria grupės dinozaurų bei Robert Bakker, kuris aiškino, kad dinosaurai buvo šiltakraujai ir tam tikra prasme labai panašūs į šiuolaikinius žinduolius ir paukščius.  Bakker savo idėjas dažnai lygindavo su vyravusiomis XIX a. pabaigoje.
Dinozaurų renesansas padarė didelį poveikį praktiškai visoms dinozaurų biologijos sritims, įskaitant fiziologiją, evoliuciją, elgesį, ekologiją ir išmirimą. Taip pat dinozaurai labiau paplito masinėje kultūroje.

Dinozaurų monofilija

Iš pradžių dinozaurai laikyti monofiline grupe, sudaryta iš gyvūnų turinčių bendrą protėvį, kurio neturėjo kiti ropliai.
Rezonansas

Rezonansas (lot. resonans) – reiškinys, kai sistemą veikiančios jėgos kitimo dažnis sutampa su tos sistemos laisvųjų svyravimų dažniu ir dėl to sistemai perduodama daugiausiai energijos bei ryškiai padidėja priverstinių svyravimų amplitudė.

Rezonanso pasireiškimas

Šis reiškinys pasitaiko gana dažnai kasdieniame gyvenime. Rezonansas gali būti tiek naudingas, tiek žalingas. Naudingas jis esti tada, kai reikia padidinti svyravimų amplitudę, pavyzdžiui, specialiais vibratoriais kalant polius, ardant kelio dangą, plūkiant gruntą. Nenaudingas – mašinų, pastatų, tiltų bei kitokių įrenginių suirimo priežastis. Elektros variklių arba garo turbinų greitai besisukančios detalės gali subyrėti, jeigu bus blogai centruotos, nes dėl to jų savųjų svyravimų dažnis gali atsitiktinai sutapti su variklio ar turbinos svyravimo dažniu. Siekdami išvengti pavojingų rezonanso padarinių, konstruktoriai iš anksto apskaičiuoja mašinų bei įrenginių savąjį dažnį, kad, eksploatuojant tuos įrenginius, rezonansas nepasireikštų. Kariniams daliniams draudžiama per tiltus žygiuoti koja kojon.
Vandens ir deimantų paradoksas

Vandens ir deimantų paradoksas – Aristotelio suformuluotas paradoksas: „Kodėl vanduo, kuris yra būtinas gyvybei, yra pigus, tuo tarpu deimantai yra labai brangūs, nors galima apsieiti ir be jų?“.
Po Aristotelio panašius klausimus buvo iškėlę daug filosofų ir ekonomistų. Šis paradoksas nebuvo išpręstas per du tūkstančius metų. Jo neįmanoma išspręsti klasikinės ekonomikos rėmuose, nes prekės naudingumas ir jos įsigijimo kaina nėra tobulai įvertinama. XIX a. pabaigoje austriška mokykla atliko apskaičiavimus, kaip keistųsi deimantų ir vandens kainos, didėjant deimantų ir mažėjant vandens pasiūlai.

Sprendimas

Pagal austrišką mokyklą kaina ne visada atspindi produkto būtinumą. Sekantis vartojimo eilėje naudojamas produktas yra vis mažiau vertingas. Pagal austrų mokyklą, produkto kaina yra nustatoma pagal paskutinio eilėje produkto kainą. Bet vartotojas gauna naudą ne tik iš paskutinio, bet iš visų produktų, todėl bendra nauda yra didesnė, negu paskutinio produkto nauda.
Skaičiuojant vandens naudą, aišku, kad bendra vandens nauda yra daug didesnė, negu paskutinio sunaudoto vandens lašo. Pirmo deimanto duodama nauda bus daug didesnė, negu paskutinio vandens lašo duodama nauda, bet mažesnė, negu viso vandens duodama nauda.
Betarpiškumas

Betarpiškumas – teismo proceso nuostata, teisės principas. Teismas privalo tiesiogiai ištirti visus byloje esančius įrodymus, išskyrus įstatymo numatytus atvejus.
Teismas savo sprendimą gali pagrįsti tik tais įrodymais, kurie buvo ištirti teismo posėdyje.
Teismas, civilinio proceso metu priimdamas sprendimą, neturi teisės spręsti klausimo dėl neįtrauktų dalyvauti byloje asmenų teisių ir pareigų.
Dalyvaujantys byloje asmenys baigiamųjų kalbų metu gali remtis tik tomis aplinkybėmis, kurios buvo ištirtos teismo posėdyje, nagrinėjant bylą iš esmės (LR CPK 14 straipsnis „Betarpiškumo principas“).
Rytis Pilotas

Biografija

Karjerą pradėjo Ekranas Panevėžys klube. 2010 m. debiutavo Lietuvos U-19 rinktinėje.
Adomas Bartuševičius

Biografija

Adomas Bartuševičius (pavardė gali būti verčiama kaip Bartusevičius arba Bartoševičius) gimė 1790 m. gruodžio 12 d. Jiezne,  buvusios Jelenskio kuopos leitenanto Vincento Bartuševičiaus ir jo žmonos Kotrynos šeimoje. Berniuką pakrikštijo lot. quandum nobile Kazimieras Mackevičius Vološynas (žiūr. Jiezno Vološynai) ir Magdalena Sivicka, Pacų kamerdinerio Basilijaus Sivickio duktė.
Adomo Bartuševičiaus tėvas Vincentas buvo prisidėjęs prie 1794 m. sukilimo.

Kilmė

Bajorai Bartuševičiai naudojo herbą Zadora.

Šeima

1834 m. Jiezno bažnyčioje Adomas Bartuševičius vedė bajoraitę Dominyką Jodkovską, Jodkovskių Pranciškaus ir Onos dukterį, Leono Jurgio Jodkovskio seserį.
Po santuokos Adomas Bartuševičius pirko Panemunio dvarą, stovėjusį prie Nemuno įlankos, už poros kilometrų nuo Nemajūnų miestelio. Čia susilaukė vaikų: 1836 m. Vaclovo Bartuševičiaus, 1838 m. Adomo Dominyko Bartuševičiaus ir dukters Valerijos Bartuševičiūtės pagal vyrą Medziblockos. Anksti mirus žmonai Dominykai, 1842 metais, vaikų auklėjimo našta teko tėvui Adomui. 
Adomas Bartuševičius Stanislovo Skapo gatvėje Vilniuje turėjo namą. Jame 1813 m. gegužės 24 d. mirė Stanislovo Moravskio motina Marijona Semaškaitė Moravskienė.

Birštono kurorto įsteigimas

1854 m. Adomas Bartuševičius bei gydytojas Benediktas Bilinskis gavę leidimą steigti Birštono kurortą tapo šio kurorto steigėjais. Tais pačiais metais jie sudarė sutartį su Birštono bažnyčios administratoriumi dėl mineralinių šaltinių (17 ha) nuomos dvylikai metų. Buvo pradėtos statyti pirmosios gydyklos.
1856 m. dideliame mediniame pastate arba Kurhauze pradėta naudotis mineralinėmis voniomis, 18-oje puošnių kambarių gyveno poilsiautojai, buvo kurorto salė. Į Kurhauzą vasaros metu atvykdavo muzikantai, veikė restoranas. 
1860 metais Birštone gydėsi 247 šeimos.

Dalyvavimas 1863 m. sukilime

Dar prieš 1863 m. sukilimą Adomas Bartuševičius savo dvare organizuodavo bajorų susirinkimus, platino draudžiamą spaudą. Sukilimą aktyviai rėmė. 
Visi trys jo vaikai: Vaclovas Bartuševičius, Adomas Dominykas Bartuševičius ir Valerija buvo  sukilimo dalyviai, sūnūs ir organizatoriai Trakų apskrityje.
Adomas Bartoševičius  kartu su sūnumi Vaclovu Pelėšiškėse 1863 m. balandžio-liepos mėnesiais sužeistiems sukilėliams buvo įsteigę slėptuvę-ligoninę.
Adomo Bartuševičiaus sūnūs Vaclovas Bartuševičius ir Adomas Dominykas Bartuševičius po 1863 m. sukilimo  buvo paskelbti ieškomais asmenimis visoje Rusijos imperijoje, jie pasitraukė į Vakarus, į  Paryžių.
Adomas Bartuševičius 1864 m. buvo kalintas Trakų kalėjime, tardomas. Jį paleidus iš kalėjimo 1864 m. lapkričio mėn, raportas apie tai buvo siųstas pačiam generalgubernatoriui Michailui Muravjovui.
Prieš Adomą Bartuševičių po 1863 m. sukilimo daugybę metų Trakų  žandarmerijos buvo vykdomas politinis sekimas. 1877 metais Adomas Bartuševičius buvo apkaltintas draudžiamos literatūros platinimu ir prieš jį (1877-1879 m.) politinis sekimas buvo sustiprintas. Šis sekimas vykdytas iki pat jo mirties. 
Adomas Bartuševičius mirė 1881 m. lapkričio 7 d. Panemunio dvare nuo plaučių uždegimo. Palaidotas Nemajūnų kapinėse.
Johanas Gunaras Andersonas

Biografija

1914 m. atvykęs į Kiniją tirti naftos ir anglies resursų susidomėjo archeologija. 1921 m. oloje šalia Džoukoudiano (Pekino apylinkė) ištyręs kalkakmenio klodų kvarco gabaliukus numatė, kad bus atrastas antropologinis Pekino žmogus (rastas po 6 metų). Jangšao (Chunano provincija) ir Hvanghės slėnyje Šiaurės Kinijoje surado tapytosios keramikos – vieni pirmųjų Kinijos neolito radinių. Pagal radinius 1923 m. nustatė Jangšao kultūrą, ją datavo 3000–1500 m. pr. m. e. ir priskyrė Pietvakarių Azijos archeologinėms kultūroms. Savo patirtį aprašė knygoje „Geltonosios žemės vaikai“.
N.W.A

Sudarymas ir „Panic Zone“ (1987–1988)

Grupė buvo sudaryta Eazy-E, kuris kartu su Jerry Heller atrado „Ruthless Records“ įrašų kompaniją, dėka. Iš pradžių N.W.A. sudarė Eazy-E ir Dr. Dre, kuris į grupę atvedė DJ Yella. Dr. Dre ir DJ Yella kartu prieš tai priklausė grupei World Class Wreckin' Cru kaip DJ ir prodiuseriai. Arabian Prince, Ice Cube prie grupės prisijungė vėliau. „Ruthless Records“, kartu su „Macola Records“, 1987 m. išleido singlą pavadinimu „Panic Zone“, kuris vėliau buvo pridėtas į N.W.A. rinkinių albumą „N.W.A. and the Posse“. Grupė buvo vis dar ankstyvuose kūrimosi etapuose, jai buvo priskirtos tik trys iš vienuolikos dainų – „Panic Zone“, „8-Ball“, „Dopeman“, kuriose kartu pasižymėjo Arabian Prince, DJ Yella, Dr. Dre ir Ice Cube. Meksikietis reperis Krazy-Dee prisidėjo prie dainos „Panic Zone“, kurios originalus pavadinimas buvo „Hispanic Zone“, rašymo, bet vėliau pavadinimas buvo pakeistas kai Dr. Dre pasakė Krazy-Dee, kad žodis „hispanic“ sumažins pardavimus. Taip pat buvo pridėta ir Eazy-E solinė daina „Boyz-n-the-Hood“. 1988 m. prie grupės prisijungė reperis MC Ren.
Romutė Šainer

Biografija

1983 m. baigė Vilniaus pedagoginį institutą.
Nuo 1996 m. dirbo Vilniaus Kalvarijų vidurinėje mokykloje, o 2002–2009 m. šios mokyklos direktorė. 2009 m. buvo laikinoji Vilniaus Šv. Kristoforo pagrindinės mokyklos direktorė. Nuo 2009 m. VPU Socialinės komunikacijos instituto Informacijos centro direktorė.
Aloyzas Baronas

Biografija

1941–1943 m. studijavo Vytauto Didžiojo universitete. 1944 m. pasitraukė į Vokietiją. Studijavo Frankfurto prie Maino universitete.
1949 m. atvyko į JAV. Dirbo fabrikuose. Nuo 1955 m. su kt. redagavo laikraštį „Draugas“. 1966–1970 m. lietuvių rašytojų draugijos pirmininkas.

Kūryba

Novelių pagrindinė tema – veikėjų, sprendžiančių moralinę koliziją, išgyvenimai. Romanuose vaizduojama nepriklausomos Lietuvos provincija, nacių okupacijos laikotarpis, Lietuvos partizanų kovos, išeivių buitis, prisitaikymas gyventi svetur. Autobiografiniame romane „Lieptai ir bedugnės“ aprašė priverstinį darbą pafrontėje, parodė jaunų žmonių pastangas išlikti. Kūrybai būdingi buitiniai konfliktai, reportažinis stilius; gausu abstrakčių samprotavimų, literatūrinių aliuzijų.
Daktaro S. Aliūno slapyvardžiu išleido humoristinių eilėraščių rinkinių. Parašė religinių legendų (rinkinys „Valandos ir amžiai“ 1958 m.), kūrinių vaikams. Romanų išversta į anglų ir latvių kalbas.